b'\n_START_ARTICLE_\nVilandri pilis\n_START_PARAGRAPH_\nVilandri pilis (pranc. Ch\xc3\xa2teau de Villandry \xe2\x80\x93 pilis Pranc\xc5\xabzijos Centre, Endro ir Luaros departamente, 15 km \xc4\xaf vakarus nuo Turo, prie kelio D7, viena i\xc5\xa1 Luaros sl\xc4\x97nio pili\xc5\xb3.\n_START_SECTION_\nIstorija\n_START_PARAGRAPH_\nVilandri pilis, u\xc5\xbebaigta 1536 m., yra paskutin\xc4\x97 i\xc5\xa1 did\xc5\xbei\xc5\xb3j\xc5\xb3 Renesanso epochos pili\xc5\xb3, pastatyt\xc5\xb3 Luaros sl\xc4\x97nyje. J\xc4\x85 pastat\xc4\x97 finans\xc5\xb3 ministras Janas Bretonas (Jean le Breton), kurio herbai puikuojasi ant kairiojo sparno stoglangi\xc5\xb3. Jam teko b\xc5\xabti ambasadoriumi Romoje, kur jis susipa\xc5\xbeino su sod\xc5\xb3 ir park\xc5\xb3 menu. Statydamas pil\xc4\xaf jis nugriov\xc4\x97 XII a. tvirtov\xc4\x99, i\xc5\xa1 kurios liko tik pamatai ir don\xc5\xbeonas, matomas i\xc5\xa1 tolo. Jis buvo paliktas grei\xc4\x8diausiai tod\xc4\x97l, kad jame 1189 m. liepos 4 d. Anglijos karalius Henrikas II Plantagenetas ir Pranc\xc5\xabzijos karalius Filipas Augustas sudar\xc4\x97 Kolombj\xc4\x97 taik\xc4\x85 - taip tada vadinosi Vilandri. \xc5\xa0i taika rei\xc5\xa1k\xc4\x97 Kapet\xc5\xb3 monarchijos triumf\xc4\x85 prie\xc5\xa1 did\xc5\xbeiuosius feodalus._NEWLINE_\xc5\xbdano Bretono \xc4\xafp\xc4\x97diniai pil\xc4\xaf vald\xc4\x97 iki 1754 m., kai ji tapo karaliaus ambasadoriaus markizo de Kastelano ir vienos \xc5\xbeymiausi\xc5\xb3 provincijos didik\xc5\xb3 \xc5\xa1eimos nuosavybe. Kastelanai \xc5\xa1iek tiek pakeit\xc4\x97 pil\xc4\xaf klasicizmo stiliumi, bet tie pakeitimai n\xc4\x97ra \xc5\xbeym\xc5\xabs. Ta\xc4\x8diau gerokai buvo pakeistas r\xc5\xabm\xc5\xb3 vidus, pritaikant juos pagal XVIII a. komforto samprat\xc4\x85. XIX a. vienas i\xc5\xa1 trij\xc5\xb3 sod\xc5\xb3 buvo paverstas angli\xc5\xa1ku parku._NEWLINE_Sodus ir pil\xc4\xaf atnaujino daktaras Joachimas Karvalis, kuris pil\xc4\xaf \xc4\xafsigijo 1906 m. Gim\xc4\x99s 1869 m. Ispanijoje, jis paveld\xc4\x97jo didel\xc4\x99 nuosavyb\xc4\x99, ta\xc4\x8diau tai jam netrukd\xc4\x97 ir mokslin\xc4\x97je karjeroje. Jam padedant profesorius \xc5\xa0arlis Ri\xc5\xa1\xc4\x97 u\xc5\xbe savo atradimus buvo apdovanotas 1913 m. Nobelio medicinos premija. 1924 m. J. Karvalis \xc4\xafsteig\xc4\x97 Pranc\xc5\xabzijos istorini\xc5\xb3 pili\xc5\xb3 savinink\xc5\xb3 asociacij\xc4\x85 ir buvo pirmasis, kuris savo pil\xc4\xaf atv\xc4\x97r\xc4\x97 visuomen\xc4\x97s lankymui._NEWLINE_G\xc4\x97lynai pilies soduose u\xc5\xbeima apie 1 ha plot\xc4\x85, o Vilandri pilies valdens parko pavyzd\xc5\xbeiu pasinaudojo ir kiti architektai. Toks parkas buvo suprojektuotas ir Palangoje, prie Ti\xc5\xa1kevi\xc4\x8di\xc5\xb3 r\xc5\xabm\xc5\xb3.'